Sukkel-Sharks kry Kings eers teen die einde onderMiskien moet ons nie die kleintjies soos die Sunwolves en die Southern Kings meer so lig kyk nie. Of miskien moet ons meer bekommerd wees oor ons sogenaamde gevestigde franchise’e se rugbygehalte. Dit is nietemin opvallend dat die uiters teleurstellende Sharks Saterdagaand teen die Kings vir 39 minute tussen die 32ste en 71ste minute agtergeloop het. Die voorsprong het van ŉ strafdoel van sowat 54 meter van Curwin Bosch gekom. Die Sharks het met 19-17 gewen, met ŉ gebrek aan ŉ wedstrydplan en ŉ algemene gebrek aan beheer. Hulle was voorlangs miskien die beste daaraan toe, maar agter het hulle verdwaas voorgekom totdat die 2007-Springbok Michael Claassen op skrumskakel en Garth April as losskakel effens struktuur gebring het. Hulle is in die lynstane goed opgedreun deur Irné Herbst en Willem van der Sluys, het goed geskrum en het ŉ keer of wat onder verkeerde beslissings deurgeloop. Wat uit die wedstryd geleer is, is dat Chris Cloete saam met die heel beste baljagters kan gesels, dat die Kings stukke beter is as verlede jaar en duidelik ŉ lekker spangees het, en dat die Sharks, wat ŉ paar veranderinge gemaak het, se diepte nie indrukwekkend kan wees as Saterdagaand se geploeter ŉ aanduiding daarvan is nie. Die Sharksafrigter Robert du Preez moet effens bekommerd wees. Hulle speel oor die volgende drie weke weg teen die Cheetahs, weg teen die Lions en tuis teen die Jaguares. Sy bestes wat gekies sal word, sal hopelik meer toewyding, rigting en dinkwerk na die wedstryde bring as Saterdagaand se spulletjie, anders kan hulle van sukses in die Superreeks vergeet. Puntemakers – Sharks: Drieë: Lourens Adriaanse, Kobus van Wyk. Strafdoele: Curwin Bosch. Southern Kings: Drieë: Ruaan Lerm, Makazole Mapimpi. Doelskoppe: Lionel Cronjé 2. Strafdoel: Cronjé.